Moedeloos en moeg - Beth-Haran Ministries
Spreuke 15 v 15
Dit gaan altyd sleg met 'n bedrukte mens, die blymoedige mens se hele lewe is 'n fees.
Daagliks word daar soveel eise gestel aan jou as mens, baie keer weet jy nie mooi hoe om kop bo water te hou. Jou gemoed is laag, sodra iemand iets vir jou sê dan byt jy sy kop af. Met 'n onweerswolk wat oor jou kop hang beinvloed jy die atmosfeer rondom jou. Als lyk swart om jou, jy het geen krag om enige iets te doen, moedeloos en moeg gaan sit jy in 'n hoek. Die vyand spring op en af van lekker kry want hy het jou vreugde gesteel.
Jeremia 31 v 25
Ek gee nuwe krag aan die wat moeg is. Ek maak die moedelose weer vol moed.
Voel dit of alles in jou lewe net verkeerd gaan, al probeur jy hoe hard maar niks wil uit werk nie. Jy loop kop onderste bo met die wêreldse laste wat op jou skouers rus. Dinge maal deur jou kop, jy voel weg gestoot deur almal en aan jou eie genade oor gelaat. Daar lê 'n berg goed voor jou waarmee jy worstel, daar is geen lig aan die einde van jou tonnel.
In die dag van twyfel, angs en waar die hoekom's en waarom's te veel raak, waar staan God in jou lewe? Raak stil en dink bietjie. Met alles wat jou moedeloos en moeg maak het jy nie dalk te ver weg beweeg van God af, die vydand het gekry om jou lewe te lei? As jou antwoord Ja is, dan is dit beslis tyd dat jy terug keer na God en Hom eerste stel in jou lewe.
Psalm 139 v 23 & 24
Deurgrond my o God, deurgrond my hart, ondersoek my, sien tog my onrus raak.
Kyk of ek nie op die verkeerde pad is nie en lei my op die beproefde pad.
Gebed moet 'n hooflyn oproep wees in goeie en slegte tye. Vat die stap en plaas al jou sorge voor Jesus neer. Jesus is altyd daar om te luister, Hy wag vir jou om met Hom te praat. Al voel dit vir jou na 'n simpel ding om oor te praat met Jesus is dit dalk die grootste ding wat jou moedeloos maak. Vra die Here om jou te help met dinge wat jou weg lei van Hom af. Wanneer moedeloosheid dreig om jou te oorval, dink net aan God se oneindige liefde vir jou. Vra die Here om jou hart te vul met Jesus liefde, vrede en vreugde. Jy sal sien dat jou hele lewe gaan verander en dit gaan 'n fees word. Luister na die leiding en onderrig van die Heilige gees. Met jou sorge wat af gepak is by Jesus, jou oë wat gefokus is op God sal die Heilige Gees jou lei op die pad wat God vir jou voorberei het.
Filippense 4 v 4.
Wees altyd bly in die Here, Ek herhaal: wees bly!
Ons het soveel om voor dankbaar te wees in die lewe, geliefdes, werk, kos, klere en soveel meer. Vriendelikheid kos mos niks, dit kan 'n geweldige verskil maak in jou lewe. Die belangrikste is God se liefde vir ons. Ons as Christen kinders kan eintlik nie anders as om net vrolik te wees. Die Jesus liefde binne ons harte moet oor loop na ander. Elke Christen se hart moet mooi wees. Wanneer jy siek of bedroef is of 'n krisis beleef moet die mense om jou nog steeds kan sien dat jou blydskap aan God behoort.
Ek weet die Here het my lief. Deel jou Jesus liefde, vrede en vreugde met ander. Al kry jy hoe swaar, kan en moet jy altyd bly wees. Loop met 'n huppel in jou stap, glimlag vir die een wat verby jou loop. Groet met 'n lag in jou stem. Maak jou daaglikse bestaan, jou hele lewe 'n lewe van blydskap in die Here.
Hemelse Vader, ek wil U naam loof en prys omdat U my eerste lief gehad het. Dankie Here, dat my hart oorloop van U liefde, vrede en vreugde wat U daagliks oor my uit stort Vader help my om altyd in U bly te wees. Laat my sterk staan in die dae van twyfel en U loof vir U liefde oor my. Dankie vir die wete dat U in alle omstandighede met my is. Vader dankie vir U leiding en onderrig deur die Heilige Gees in my lewe. Dankie Heer dat my paaie gekruis het met mede gelowiges met wie ek kan praat oor U liefde. Ons is hier Here omdat U 'n spesiale reis vir ons elke een beplan het. Dankie Vader dat U oë altyd op ons gefokus is. Dankie dat U ons Beskermer is. Dankie dat U ons altyd styf vashou maak nie saak waar deur ons gaan nie. Soms wanneer dit voel of ons vas gedruk, moedeloos in 'n hoek is, weet U dit is net tydelik want U is alreeds aan die einde van ons pad en U weet dat net mooi vir ons beplan is. Here, help elke persoon wat moedeloos en moeg is sodat hul U aanraking kan voel. Gee helderheid aan elke een wat twyfel. U weet wat elke een van ons kan en moet doen en wat goed is vir ons. Laat ons, ons vetroue in U plaas met elke tree wat ons gee. Here U is goed vir ons. Met alles in my wil ek U naam loof en prys. Dankie vir U oneindige liefde, vrede en vreugde in my lewe. Help my om vir ander van U liefde te kan gee.